บทวิจารณ์วรรณกรรม (นวนิยาย)  
“ ยามเมื่อลมพัดหวน ”  
วาณิช จรุงกิจอนันต์

ยามเมื่อลมพัดหวน คือนวนิยายจากปลายปากกาของคุณวาณิช จรุงกิจอนันต์ อาจเรียกได้ว่าเป็นนวนิยายขนาดสั้นก็ย่อมได้ เพราะมีความยาวเพียงแค่ ๑๕๖ หน้า แต่จำนวนหน้าก็วัดความน่าสนใจหรือคุณค่าไม่ได้ เพราะนวนิยายเล่มนี้เคยมีผู้นำไปสร้างเป็นละครมาแล้ว แม้ว่าชื่อเสียงของเจ้าของหนังสือ คุณภาพและความนิยมในนวนิยายเรื่องนี้จะมีมากเพียงไร แต่ในมุมมองของผู้อ่าน(แล้วอยากวิจารณ์)ย่อมเกิดคำถามหรือพบจุดที่ทำให้สะดุดอยู่บ้างหลังจากที่ได้อ่านจบ และอาจจะเป็นจุดเดียวกับผู้อ่านอีกหลายๆคนพบก็ได้ ซึ่งก็จะขยายความถึงจุดที่สะดุดให้ได้ทราบต่อไป

ยามเมื่อลมพัดหวน เมื่อแรกได้ยินทำให้นึกถึงเพลงลาวคำหอมขึ้นมา ก็สงสัยอยู่เหมือนกันว่าจะเกี่ยวข้องกันหรือไม่เมื่อได้หยิบขึ้นมาอ่านอย่างจริงจังจึงทำให้รู้ว่าลมที่พัดหวนนั้นก็คือความรักที่หอบหิ้วตัวละครหลักอย่างชงให้ต้องเดินทางไปตั้งหลักปักฐานที่ต่างประเทศ แต่ก็ไม่ใช่การอุปโลกน์ของตัวผู้อ่านเองแต่อย่างใดที่ได้ยินชื่อเรื่องแล้วพาลให้นึกถึงเพลงลาวคำหอมขึ้นมา เพราะในตอนหนึ่งของเรื่องเป็นตอนที่พูดถึงเพลงลาวคำหอมและนางเอกของเราคือการบูรเองเมื่อได้ยินท่อนแรกของเพลงก็ทำให้นึกถึงเรื่องราวของชายหนุ่มที่ชื่อว่าชงเช่นกัน จากจุดนี้ก็อาจจะเป็นไปได้ว่าผู้เขียนคงเลือกชื่อเรื่องให้สอดคล้องกับสายลมและคงไม่มีวลีใดจะสะดุดหูไปมากกว่า “ยามเมื่อลมพัดหวน”

หากกล่าวถึงสายลมแล้ว ก็อดที่จะพูดถึงโครงเรื่องไม่ได้ว่าเรื่องราวที่เกิดขึ้นไปเกี่ยวข้องกับสายลมได้อย่างไร เรื่องนี้เป็นเรื่องราวของชายหนุ่มที่จากเมืองไทยมานานกว่า ๑๒ ปีโดยตั้งหลักอยู่ลอนดอน แต่เขาจะไปปารีสปีละครั้งสองครั้ง และครั้งล่าสุดเขาจำเป็นต้องไปรับผู้หญิงคนหนึ่งซึ่งเป็นพี่สาวของรุ่นน้องเพื่อกลับไปลอนดอนพร้อมเขา และน้องชายของหญิงสาวผู้นี้ก็ให้พี่สาวโกหกว่าแต่งงานและมีลูกแล้วเพื่อเป็นการป้องกันชายหนุ่มที่มีฉายาว่าเป็นเสือผู้หญิง และทั้งสองก็ได้เที่ยวในกรุงปารีสก่อนจะกลับไปที่ลอนดอน ระหว่างนี้เองทำให้ทั้งสองต่างก็รู้สึกดีต่อกัน และเขาก็เล่าให้เธอฟังด้วยว่าเพราะลมพัดเขามาที่นี่ และลมนั้นก็คือความรัก เมื่อกลับไปลอนดอน ทั้งคู่ก็ได้เที่ยวด้วยกันอีกครั้งในสองวันสุดท้ายก่อนหญิงสาวจะกลับเมืองไทย และในวันสุดท้ายทั้งสองก็ได้รู้ความในใจของกันและกันแต่ก็ติดตรงที่เรื่องโกหกที่น้องชายของเธอสร้างขึ้น เธอบอกเขาให้กลับไทยแล้วติดต่อเธอโอยที่เธอเองก็ยังไม่บอกความจริง เขาบอกว่าจะกลับในขณะเดียวกันเขาก็ลังเลในใจว่าลมพัดหอบเขามาเหนื่อยยากที่ต่างแดน แล้วเขาจะให้ลมพัดหอบเขากลับเมืองไทยเพื่อไปทรมานดีหรือไม่

ฉากในนวนิยายเรื่องยามเมื่อลมพัดหวน หากมองจากโครงเรื่องแล้วก็จะทราบว่าเป็นฉากที่เกิดขึ้นในต่างประเทศนั่นก็คือปารีสและลอนดอน ซึ่งฉากในเรื่องมิได้เพียงถูกวางไว้เพื่อบอกให้รู้ว่าตัวละครอยู่ที่ใดหรือเน้นไปที่การกระทำของตัวละครเพียงอย่างเดียว เพราะผู้เขียนเน้นรายละเอียดของฉากเข้าไปในการดำเนินเรื่องด้วย เป็นการเพิ่มรายละเอียดของฉากผ่านตัวละครที่ไปเที่ยวในสถานที่ท่องเที่ยวต่างๆนั่นก็คือชงเป็นคนแนะนำสถานที่ให้การบูรนั่นเอง ซึ่งทำให้ผู้อ่านเองก็รู้สึกเหมือนมีไกด์นำเที่ยวชมอยู่ ความละเอียดในเรื่องของฉากละเอียดแม้กระทั่งเรื่องของถนนในลอนดอน รวมทั้งการแสดงให้เห็นถึงสวนดอกไม้ที่ไม่เป็นรู้จักกว้างขวางแต่สวยงาม จนบางครั้งก็ทำให้ผู้อ่านคาดไปว่าบางทีผู้เขียนอ่านจะนำประสบการณ์ส่วนตัวแทรกลงไปก็เป็นได้

ตัวละครในเรื่อง เป็นตัวละครลักที่ดำเนินเรื่องก็คือ ชง ชายหนุ่มผู้ตั้งหลักปักฐานที่ลอนดอนและไม่กลับเมืองไทยมานานกว่า ๑๒ ปี และ การบูร หญิงสาวที่เดินทางจากเมืองไทยไปเยี่ยมอาที่มาดริดก่อนจะไปหาน้องชายที่ลอนดอน และก่อนจะไปลอนดอนเธอก็ได้แวะที่ปารีสเพื่อกลับลอนดอนพร้อมชง เพราะ พาที น้องชายของเธอซึ่งเป็นเพื่อนรุ่นน้องของชงนั้นประสบอุบัติเหตุไปรับเธอไม่ได้ทำให้ พาทีจึงต้องให้พี่สาวโกหกว่าแต่งงานและมีลูกแล้วเพื่อเป็นการป้องกันชงที่ขึ้นชื่อว่าเป็นเสือผู้หญิง ดูเหมือนว่าเพียงแค่เปิดเรื่องชงก็ดูเหมือนจะทำให้ผู้อ่านรู้สึกตะหงิดๆในใจและใคร่รู้เหลือเกินว่าแท้จริงแล้วชงเป็นคนอย่างไร ตรงนี้เองก็เป็นสิ่งเดียวกับที่การบูรอยากรู้ เมื่อเหตุการณ์ดำเนินต่อไปอุปนิสัยของชงก็ค่อยๆเปิดเผยผ่านการกระทำของเขา ชงเป็นคนที่สามารถอ่านการกระทำของผู้หญิงได้เด็ดขาด อีกทั้งยังช่างสังเกตแม้ในเรื่องของเครื่องประดับ ตัวเขาเองอาศัยในลอนดอนเรียนบ้างไม่เรียนบ้างพร้อมๆกับทำงานเป็นพนักงานในโรงแรม และผู้เขียนก็ถ่ายทอดให้เห็นชีวิตของชงผ่านความคิดของตัวละครซึ่งก็คือชงว่าเขาก็มีผู้หญิงผ่านเข้ามาในชีวิตมากก็จริงแต่ไม่สะดุดใจเท่าการบูร ฝ่ายการบูรเองก็ประทับใจชงเพียงแค่รู้จักกันไปกี่ชั่วโมง จากการที่รู้จักเขามากขึ้นเขาดุแลเธออย่างดีและไม่มีทีท่าของหนุ่มเจ้าสำราญหรือเสือผู้หญิง จนทำให้เธออยากบอกความจริงกับเขาแต่ก็ยังไม่กล้าเพราะเกรงว่าเขาจะโกรธ บางทีต้นตอของความเจ้าชู้ของชงอาจจะมาจากสิ่งที่เขากระทำต่อผู้หญิงเช่นนี้ก็ได้ และเมื่อกลับมาที่ลอนดอนการบูรก็ได้ถามจากเรื่องความเจ้าชู้ของชงจากพาที พาทีก็เล่าตามที่รู้มาอีกทีว่าชงแค้นแฟนเก่าที่ทำให้เขาเจ็บ จนไม่อยากกลับไทยทำให้เขาหักอกผู้หญิงคนอื่น พาทีบอกว่าตนนั้นก็ไม่กล้าถามชงซักเท่าไหร่ แต่แน่นอนว่าการบูรไม่เชื่อ

นอกจากอุปนิสัยของชงที่ถูกถ่ายทอดผ่านการกระทำของเขา คำบอกเล่าของพาทีและจากความรู้สึกของการบูรแล้ว คำบอกเล่าของชงเองก็ทำให้น่าคิดอยู่ไม่น้อย โดยชงได้บอกว่าการมาปารีสก็เพื่อเซอร์ไพรส์แฟนสาวแต่เขากลับเซอร์ไพรส์กว่าเมื่อรู้ว่าแฟนสาวไปมีแฟนใหม่ที่รวยและพร้อมกว่า เขาจึงย้ายไปลอนดอน นี่ก็ทำให้น่าคิดว่าบางทีการที่เขาเจ้าชู้นั้นก็อาจจะเป็นเรื่องจริง เขาอาจจะสร้างความเจ้าชู้ขึ้นมาเพื่อเป็นกำแพงกันเขาออกจากความรู้สึกเดิมๆ หรือบางครั้งเขาอาจจะไม่ได้เจ้าชู้จริงๆแต่ด้วยอุปนิสัยและหน้าที่การงานเอื้อให้เขาดูเหมือนคนเจ้าชู้ก็น่าขบคิด

เรื่องของตัวละครอาจจะยาวหน่อยเพราะเรื่องนี้ไม่มีความขัดแย้งจากตัวละครอื่นอย่างตัวร้ายหรือตัวอิจฉาเข้ามาเกี่ยวข้องแต่เป็นเรื่องของสองตัวละครที่ต่างก็ดำเนินไปและเก็บความรู้สึกไว้ใต้เรื่องโกหก จากการอ่านแล้วก็ทำให้สงสัยอยู่ไม่น้อยในตัวของพาที ว่าทำไมเขาเลือกเชื่อเพื่อนของชงในเมื่อเขากับชงก็ค่อนข้างสนิทกัน และคนกลุ่มนั้นในเมื่อเป็นกลุ่มเพื่อนสนิทของชงกลับบอกว่าชงเป็นโรคจิตอยากแก้แค้นผู้หญิง ก็ทำให้รู้สึกไขว้เขวอยู่เหมือนกันว่าสรุปแล้วชงเป็นคนอย่างไร

ภาษาที่ผู้เขียนใช้ในเรื่องเป็นอีกหนึ่งประเด็นที่ผู้อ่านสนใจและออกจะข้องใจบ้างเล็กน้อย เพราะในการสนทนาของตัวละคร ระหว่างชงและการบูร เข้าใจว่านวนิยายเรื่องนี้แต่งขึ้นในพุทธศักราช ๒๕๒๙ หากนับดูก็ผ่านมาหลายสิบปีแต่ก็ไม่ได้นานเกินไปพอที่จะทำให้บริบททางสังคมหรือภาษาจะแตกต่างหรือเปลี่ยนแปลงมากนัก ในบทสนทนาของชงนั้นเขาจะใช้คำว่า ‘ดอกนะฮะ’ ดังเช่นในประโยคที่ว่า “แต่ไม่ใช่ความผิดของแม่น้ำหรือเมืองดอกนะฮะ เป็นความผิดของคนต่างหาก”ซึ่งผู้อ่านก็สงสัยอยู่ไม่น้อยว่าทำไมใช้ดอกนะฮะ แทนที่จะใช้หรอกนะฮะ เพราะในช่วงเวลาเดียวกันนวนิยายเล่มอื่นๆก็ไม่ได้ใช้ภาษาเช่นนี้แล้ว มันไม่ผิดแผกแต่อย่างใด หากแต่จะทำให้ผู้อ่านในยุคหลังๆ รู้สึกขันไปบ้างเท่านั้นเอง

จุดสิ้นสุดของยามเมื่อลมพัดหวนดูเหมือนจะไม่ใช่การสิ้นสุดเสียทีเดียว เพราะการปิดเรื่องของนวนิยายเรื่องนี้นั้นเป็นการขมวดปมใหม่ที่ทำให้ผู้อ่านแต่ละคนต้องไปแก้ปมนั้นเอง ซึ่งการแก้ปมก็ขึ้นอยู่กับมุมมองของผู้อ่านแต่ละคนว่าจะแก้ปมนั้นอย่างไร เพราะในตอนจบของเรื่องชงและการบูรต่างก็รู้ความรู้สึกของกันและกัน การบูรบอกชงให้กลับไทยพร้อมกับติดต่อเธอ ชงเองก็บอกกลับไปว่า “ครับผม” ทั้งที่ใจของเขาเองก็หวาดหวั่นและน่าจะกลัวกับความเจ็บปวดอยู่ไม่น้อย จากปมนี้เองทำให้การนำไปทำละครจึงต้องขยายตอนจบออกไปเพื่อเอาใจท่านผู้ชม ซึ่งนั่นก็เป็นการแก้ปมในมุมมองหนึ่งเท่านั้นเพราะหากจะมองในแง่ร้าย ชงอาจจะเลือกไม่กลับไทยเพราะไม่อยากไปเป็นมือที่สามของครอบครัวการบูรก็ได้...ใครจะรู้ จึงนับว่าเป็นการจบที่มีเสน่ห์อีกแบบหนึ่งก็ว่าได้

เรื่องเบ็ดเตล็ดที่อยากเพิ่มเข้ามาก็คือการเสียดสีสังคมผ่านการสนทนาของตัวละคร จะมีอยู่ตอนหนึ่งที่ตัวละครพูดถึงแม่น้ำแซนแล้วนำไปเปรียบกับแม่น้ำเจ้าพระยา ซึ่งไทยเราเองมีทรัพยากรเหมือนกันแต่จะต่างกันตรงที่ความคิด ต่างประเทศพัฒนาโดยการให้เมืองอยู่ร่วมกับแม่น้ำได้ซึ่งเมืองไทยเราไม่มีแนวคิดนี้อยู่ เป็นการเหน็บแหนมที่เรียกได้ว่าชวนให้คิดต่ออีกแล้ว นอกจากความรักที่เป็นมุมมองหลักในเรื่องก็ยังมีมุมมองอื่นที่ผู้เขียนแทรกไว้ได้น่าสนใจ

ยามเมื่อลมพัดหวน จึงไม่ควรที่จะมองคุณค่าเพียงขนาด มุมมองของผู้วิจารณ์เพียงแค่ส่วนหนึ่ง อาจจะมีส่วนอื่นๆที่น่าสนใจหรือจุดสะดุดที่น่าดึงออกมานำเสนอ ทั้งนี้ก็ขึ้นอยู่กับผู้อ่านท่านอื่นๆแล้วว่าจะเลือกถ่ายทอดมุมใด   
การวิจารณ์จึงไม่เป็นการขัดขาผู้เขียน แต่ผู้วิจารณ์ปรารถนาให้เป็นจุดดึงให้ผู้ที่ยังไม่อ่านให้เห็นว่าเพราะเรื่องนั้นๆมีคุณค่าจึงน่าค้นหาเพื่อนำมาชื่นชมและวิจารณ์เท่านั้นเอง

ธิดารัตน์ สีหะเกรียงไกร  
ผู้วิจารณ์(ที่ปรารถนาจะให้ลมพัดผ่านมาบ้างเช่นกัน)